钦定古今图书集成/明伦汇编/氏族典/第122卷 > 陈襄
## 钦定古今图书集成/明伦汇编/氏族典/第122卷 > 陈襄

按《宋史陈襄传》：“襄字述古，福州𠋫官人。少孤，能自立，
与陈烈、周希孟、郑穆为友，学者谓之四先生。举进士，
调浦城主簿，摄令事。县多世族，以请托胁持为常，令
不能制。襄欲稍革其俗，每听讼，必使数吏环立于前，
私谒者不得发，老奸束手。知河阳县，教民种稻。富弼
为郡守，一见即礼遇之。及入相，荐为秘阁校理，判祠”
部、知常州。入为开封府推官、盐铁判官。神宗立，奉使
契丹，以设席小异于常，不即坐，契丹移檄疆吏，坐出
知明州。明年，同修起居注、知谏院，改侍御史、知杂事。
论青苗法不便，召试，知制诰。襄以言不行，辞不肯试，
愿补外。帝惜其去，留修起居注。襄恳辞，手诏谕之，乃
就职。逾年，为知制诰，寻直学士院。安石益忌之，擿其
书诏小失，出知陈州，徙杭州。以枢密直学士知通进
银台司兼侍读、判尚书都省。卒，年六十四，赠给事中。
襄莅官所至必务兴学校，平居存心，以讲求民间利
病为急。